
“Asigurarea securităţii economice 

este parte integrantă a aspiraţiei către libertate“ 

- Friedrich von Hayek- 
1. Abstract
Siguranţa energetică devine tot mai mult parte a agendei de securitate europeană şi globală. În ultimii ani, problema epuizării resurselor energetice domină dezbaterile marilor actori ai scenei mondiale. Competiţia pentru resurse energetice în lumea contemporană rămâne o sursă importantă de crize şi conflicte, cu un rol deosebit de polarizare şi de catalizare a forţelor, atât timp cât cererea creşte mult mai rapid decât oferta, iar o bună parte a rezervelor de hidrocarburi sunt localizate în zone caracterizate de profunde dezechilibre politico-economice şi instabilitate. 
În plan concret, în domeniul energetic există, la nivel european, mai multe proiecte
 care vizează în integralitatea lor unul dintre cele mai importante obiective geoeconomice şi geopolitice: independenţa energetică, implicit securitatea naţională, a statelor membre şi cea a UE în ansamblu.
Printre acestea, Iniţiativa Baku
, îşi propune o mai bună cooperare între ţările din zona Mării Negre şi Mării Caspice
 şi UE pentru asigurarea securităţii energetice mutuale iar programul INOGATE (INterstate Oil and GAs To Europe pipelines)
, asigură un plan structurat de tranzit al energiei din Asia Centrală şi Marea Caspică spre ţările UE.
North Stream (2x27,5 miliarde metri cubi), reprezintă coridorul de transport al gazelor naturale de-a lungul Mării Baltice, având ca punct iniţial Rusia şi ca punct final Germania. Traversează Ucraina şi Belarus.

Nabucco (25-30 miliarde metri cubi) va transporta resursele de gaze din regiunea Caspică şi Orientul Mijlociu către pieţele de gaz europene. 

Proiectul Medgaz (8 miliarde metri cubi) din Algeria până în Spania, este primul proiect propus de grupul petrolier spaniol (CEPSA) şi Sonatrach (Societatea Naţională pentru Cercetare, Producţie, Transport, Prelucrare şi Comercializare a Hidrocarburilor, Algeria), pentru a securiza rezervele de gaz către Spania. 
Proiectul Galsi (8-10 miliarde metri cubi) conectează Algeria cu Italia, constituind o iniţiativă comună a unor importante companii, printre care Sonatrach, Enel, Edison
. 
Aceste iniţiative constituie axa centrală a politicii europene în domeniul transportului de gaze naturale în state membre ale Uniunii.
Dintre acestea, cel mai important este proiectul Nabucco, care vizează conectarea conductei Baku-Erzurum (în unele variante apare şi conducta Tabriz- Erzurum) cu un traseu european pe teritoriile Bulgariei, României, Ungariei şi Austriei. 
În practică, însă, proiectul este puternic concurat de variantele companiei ruse Gazprom, cunoscute sub denumirile Blue Stream (conductă submarină între Rusia şi Turcia şi un traseu prin Bulgaria, Serbia, Croaţia şi Ungaria), respectiv South Stream (transport maritim direct până în Bulgaria şi o conductă prin Serbia, Croaţia, Ungaria şi Austria).

Studiul de faţă, Proiecte energetice europene, împărţit în mai multe părţi, va încerca să descrie stadiul actual al evoluţiei reţelelor energetice construite sau care vor fi construite spre Europa, precum şi implicaţiile acestora privind asigurarea independenţei din punct de vedere energetic, adică locul Europei într-o hartă globală a realelor centre de putere şi influenţă, cu implicaţii profunde în securitatea naţională şi paneuropeană. 
2. Evoluţii curente 

La ora actuală, aproximativ 50% din necesarul de energie al UE este asigurat din surse externe
. 
Uniunea Europeană este puternic dependentă de importurile de petrol (82%) şi gaze naturale (58%), analiştii apreciind că, cel puţin pentru următoarea decadă, situaţia se va menţine. Mai mult, există un declin accelerat al resurselor de combustibili fosili, care sunt concentraţi în câteva state. În perioada 1995-2005, dependenţa energetică a celor 27 de actuale state membre ale Uniunii Europene a crescut cu 9%. Numai pentru 11 state dintre cele 27 dependenţa energetică a scăzut în 2005 comparativ cu anul 1995, aceasta crescând pentru alte 11 state cu procente care variază între 0,4% şi 9,6%. Ungaria, Polonia, Olanda şi Irlanda sunt statele cu cea mai mare creştere a dependenţei energetice, procentul de creştere fiind cuprins între 14 şi 20%. Dintre cele 27 de state membre, numai Danemarca a înregistrat o valoare negativă a dependenţei energetice (-51,6%), în timp ce 16 dintre statele membre au avut un procent mai mare decât media UE-27
.
Norvegia (în afara UE), unul dintre statele importante care furnizează Uniunii petrol şi gaze naturale, exportă de 6 ori mai multă energie decât necesarul său intern. 
Pentru anul 2030, importurile de energie ale Europei sunt estimate a ajunge la peste 80% din necesităţi, situaţie care devine din ce în ce mai îngrijorătoare. 

Nivelurile diferite de dezvoltare economică influenţează atitudinea guvernelor faţă de o politică a energiei în spaţiul european. Dacă ţările bogate din Nordul Europei sunt intens preocupate de descentralizare şi demonopolizare, fără a se interesa prea mult de o politică comună, statele cele mai puţin dezvoltate ale Sudului caută surse de dezvoltare a sectorului de energie în interiorul UE. De aceea, nu există grupuri de state cu o viziune comună asupra politicii de energie dincolo de clasificarea importator/exportator. În schimb, există o diferenţă clară pe axa Nord-Sud în ce priveşte nivelul de dezvoltare al sectorului energetic, infrastuctura şi utilităţile de energie.
Astfel, din punctul de vedere al surselor de energie primară (resursele energetice primare includ combustibilii fosili, energia nucleară şi energia regenerabilă)
, statele membre ale Uniunii Europene se pot împărţi în două mari categorii, respectiv net producători (Olanda, Danemarca, Marea Britanie) şi net importatori (Germania, Franţa, Italia, Austria, Belgia, Finlanda, Suedia, Luxemburg)
, precum şi categoria specială a statelor de coeziune (Irlanda, Grecia, Spania şi Portugalia). 
Ţările net producătoare (Olanda, Danemarca şi Marea Britanie). 
Consumul de gaz, care depăşeşte 20 % din consumul total de energie primară în spaţiul comunitar, este acoperit în mare parte de doi mari furnizori, Rusia şi Norvegia, pe locurile următoare situându-se Olanda şi Algeria.

Odată cu descoperirea zăcământului de la Groningen în anul 1959, Olanda a devenit cel mai mare producător de gaz dintre ţările UE. 
Danemarca este un exportator net de gaz natural, dar într-o cantitate mult mai mică decât Olanda. Resursele interne acoperă în proporţie de 98% necesarul intern de petrol. Nu a fost utilizată niciodată energia nucleară şi, potrivit declaraţiilor oficialilor danezi, nici nu se intenţionează.
Marea Britanie este un alt mare producător şi exportator de energie. Ca unul dintre actorii principali în politica europeană, alături de Germania, Franţa şi Italia, Marea Britanie reprezintă un caz special, fiind cea mai liberă piaţă de energie din Europa. Între anii 1980–1990, acest sector, ca de altfel întreaga economie, au suferit schimbări majore. Industria de petrol, gaze şi cea producătoare de energie electrică au intrat într-un vast program de privatizare, în ciuda opoziţiei extrem de puternice manifestate de companiile de stat sau publice, care deţineau monopolul absolut al acestor activităţi. O demonopolizare totală, urmată de înfiinţarea instituţiilor de reglementare, au creat cea mai liberă piaţă a energiei din Europa. Singurul domeniu care a rămas încă în monopolul statului este energia nucleară. Obiectivul politicii guvernamentale în domeniul energiei a fost încurajarea competiţiei, iar guvernul a intervenit numai pentru a stabili regulile jocului.
Ţările mari, net importatoare - Germania, Franţa şi Italia. 
Germania este un mare importator de energie primară (61,6% din necesar)
, gazele fiind aduse mai ales din Rusia, iar în privinţa petrolului, 99% din necesar este acoperit din surse externe. Germania este, în acelaşi timp, un important transportator de energie în UE. Diversificarea surselor de energie şi siguranţa în alimentare sunt două dintre preocupările majore ale statului german. Politica de energie nu este uniformă în ce priveşte organizarea şi implicarea autorităţilor guvernamentale. În sectorul cărbunelui şi al energiei nucleare, statul are un rol major, în timp ce sectorul petrolului este guvernat de regulile pieţei libere. În domeniul gazului, piaţa este împărţită în secţiuni dominate de diferite companii (piaţa organizată). Datorită reducerii duratei de viaţă a reactorelor nucleare la 32 de ani şi a costurilor deosebit de mari de construire şi întreţinere, energia nucleară nu mai poate fi privită ca o sursă de energie certă, iar industria cărbunelui, care se bucură încă de subvenţii aspru criticate de oficialii CE, este în continuu declin. Începând cu anii `80, protecţia mediului a devenit obiectiv prioritar al guvernului şi o preocupare majoră în domeniul energiei. Germania nu urmează o politică de energie articulată şi omogenă, unul din motive fiind structura sa federală, care acordă landurilor o largă autonomie. În 2005, energia era asigurată din următoarele surse
: petrol - 36%; cărbune, inclusiv lignit – 24,2%; gaze naturale – 22,7%; energie nucleară – 12,5%; hidro energie şi energie eoliană (4,6%); altele (0,1%).
Franţa este un importator net de energie. Importă aproape în totalitate petrolul şi gazul de care are nevoie şi peste 75 % din cărbune. Dezvoltarea puternică a sectorului nuclear a fost rezultatul firesc al dependenţei excesive faţă de importul de combustibili clasici. Deşi Franţa deţine rezerve de petrol şi gaz, producţia internă se menţine la un nivel scăzut. Sursele de importuri sunt Rusia şi Algeria, urmate de Norvegia. Franţa are o veche tradiţie în ce priveşte companiile de stat în domeniul energiei. Électricité de France
 şi Gaz de France
 sunt companii monopoliste prin tradiţie. 
Italia este săracă în resurse energetice şi importă din Algeria cea mai mare parte din gazul necesar, fiind de altfel şi ţara de tranzit a gazului algerian spre Europa. Nu există sector nuclear, ca rezultat al moratoriului impus prin referendumul din 1987, care a condus la oprirea a patru centrale nucleare italiene
. Holdingul energetic ENI
 a început să fie privatizat pe componente, iar Enel
, compania de electricitate, este şi ea pe cale de a fi complet privatizată, pe baza unui plan de restructurare pe activităţi. Fiind dependentă de importurile energetice, Italia este preocupată în special de creşterea eficienţei energetice, dar şi de protecţia mediului.

Ţările mici net importatoare de energie sunt Austria
, Belgia, Finlanda, Suedia şi Luxemburg. În acest grup de state există contraste importante. Ţările nordice pun un accent puternic pe protecţia mediului şi pe energia nucleară (fiind sărace în resurse în comparaţie cu vecinele lor, Danemarca şi Norvegia), în timp ce Austria are o poziţie privilegiată datorită potenţialului hidroelectric, care asigură circa 70% din producţia internă de energie. Utilizarea biomasei ocupă locul doi, cu 11% din producţia internă de energie. 
Belgia, total lipsită de combustibili fosili, se bazează pe importuri şi pe energie nucleară
. Belgia este una din susţinătoarele puternice ale politicii energetice ale UE.
Irlanda, Grecia, Spania şi Portugalia, ţări care au beneficiat de un masiv suport financiar din partea ţărilor mai bogate ale UE prin Fondul de Coeziune Socială, sunt net importatoare de energie. Au o infrastructură energetică mult mai slabă decât a celorlalte state. Sectorul energetic este relativ slab dezvoltat, eficienţa tehnologiilor este redusă, iar sistemele de transport pentru gaz şi electricitate nu sunt suficient dezvoltate.

Portugalia, care se bazează mai ales pe potenţialul său hidroelectric, poate ajunge să importe în anii secetoşi până la 90 % din energia consumată. 
Grecia a înregistrat o creştere spectaculoasă a consumului de energie, tendinţa de creştere în viitor fiind, potrivit specialiştilor, chiar mai accentuată. Aproape 80 % din consumul de energie este asigurat din import. 
Spania importă peste 80 % din gazul metan, tot petrolul şi aproape jumătate din cărbune. Moratoriul asupra energiei atomice a stopat dezvoltarea sectorului nuclear în această ţară
. 
În Irlanda, peste 70 % din consumul de energie primară este importat, iar procentul va creşte odată cu epuizarea resurselor interne de gaz. Orientarea este către construcţia de magistrale de transport pentru gaz.

România
 - Dependenţa de importul de surse de energie primară a ajuns în anul 2007 la circa 30% la gaze naturale şi 35% la cărbune, iar la ţiţei importul este de 1,7 ori mai mare decât producţia internă. Cărbunele produs în ţară, deşi încă relativ abundent (pentru încă 15-40 ani), este de slabă calitate (lignitul) şi la un preţ de extracţie necompetitiv (huila). Combustibilul nuclear din producţia internă este, de asemenea, pe cale de epuizare, România devenind un importator net de uraniu cel târziu în anul 2014. La o capacitate totală instalată de producere a energiei electrice de 18.300 MW, puterea disponibilă era, în 2006, de 14.500 MW, din care 40% capacităţi de producţie pe cărbune, 31% petrol (păcură) şi gaze naturale, 25% hidro şi 4% nuclear. Producţia efectivă de electricitate a provenit în proporţie de 61,2 % din centrale pe combustibili fosili, 29% hidro şi 9,8% nuclear (16-18% începând din 2008). Calitatea tehnologică şi fiabilitatea centralelor termoelectrice şi, parţial, a centralelor hidroelectrice ramân încă la un nivel relativ scăzut, multe dintre acestea având o durată de viaţă (circa 30 ani) expirată (70% la termo şi 40% la hidro). Aceeaşi observaţie este valabilă şi pentru deprecierea liniilor electrice de înaltă tensiune (50%), staţiilor de transformare (60%) şi conductelor magistrale de gaze (69%). 

Comisia Europeană a adoptat, la 13 noiembrie 2008, Cartea Verde privind securitatea, sustenabilitatea şi competitivitatea reţelelor europene de energie
, plan de acţiune care subscrie Revizuirii strategiei energetice europene
, care a evidenţiat două concluzii:

- Pe termen mediu şi lung, obiectivul de a reduce până în 2020 emisiile cu 20%, creşterea procentului de energii regenerabile la 20% şi îmbunătăţirea eficienţei energetice cu 20%, cunoscut sub numele de strategia 20-20-20, rămâne valabil şi este direcţia în care trebuie să meargă Uniunea Europeană.

- Pe termen scurt, Europa trebuie să îşi diminueze vulnerabilitatea rezultată din dependenţa de o singură sursă de energie şi să dezvolte strategii pentru a face faţă şi pentru a evita crizele privind alimentarea cu energie.

Concluziile cuprinse în noul document lansat de Comisie trasează în şase puncte priorităţile Uniunii în raport cu articularea instrumentelor sale în domeniul independenţei energetice, astfel: 
1. Planul Baltic de Interconectare - care să conecteze regiunea de restul Europei şi care să îmbunătăţească securitatea şi diversitatea furnizării de energie în zonă. Împreună cu statele membre, Comisia va dezvolta acest plan în cadrul Strategiei Regionale a Mării Baltice, care integrează atât energia convenţională, cât şi cea neconvenţională, alături de sistemele de stocare. Un grup la nivel înalt va fi alcătuit până la finele lui 2008, urmând ca în 2009 să înceapă faza de implementare.
2. Coridorul sudic de gaz pentru alimentarea din zona Caspică şi Orientul Mijlociu, în care este inclus şi Nabucco - vizează gazul din Azerbaidjan şi Turkmenistan şi crearea unui consorţiu – Caspian Development Cooperation
 – care să achiziţioneze acest gaz. Problema tranzitului de gaze naturale trebuie rezolvată de comun acord cu Turcia, cu respectarea principiilor de bază ale ambelor părţi, pe de-o parte acquis-ul Uniunii Europene, pe de altă parte legitima îngrijorare a Turciei în legătură cu propria securitate energetică. 
3. Gazul natural lichefiat (LNG) – beneficiile securităţii rezervelor de gaze naturale lichefiate vor fi resimţite la nivelul întregii pieţe de energie; Capacitatea LNG, care include deopotrivă terminalele LNG de recepţionare şi de regazeificare trebuie să fie accesibilă tuturor statelor membre. De asemenea, trebuie luată în calcul extinderea reţelelor către Coasta Adriatică. În plus, trebuie asigurată infrastructura pentru capacitatea de stocare a gezelor naturale. 

4. Inelul Energetic Mediteranean – reţelele europene de gaz şi electricitate vor fi extinse pentru a conecta Europa de nordul Africii, în paralel cu dezvoltarea energiilor regenerabile (eoliană şi solară). Iniţiativa se va subscrie Procesului de la Barcelona: Uniunea Mediteraneană.

5. Interconectarea reţelelor de electricitate şi gaz pe direcţia nord-sud cu ţările Europei Centrale şi de Sud-Est - trebuie dezvoltată cu prioritate, în special Noul Sistem de Transport European (NETS)
, iniţiativă privind crearea unei comunităţi energetice a operatorilor în domeniul transportului de gaze naturale. 

6. Proiectul reţelelor electrice offshore din Marea Nordului - a devenit, împreună cu Inelul Mediteranean şi Planul Baltic de Interconectare, unul dintre pilierele viitoarelor reţele europene.

3. Factorul Rusia

În acest context, factorul Rusia devine centrul atenţiei marilor actori internaţionali, în funcţie de care se redefinesc proiectele care încearcă să impună şi să consolideze autonomia energetică europeană.

Rusia se impune cu atât mai mult în faţa statelor dependente de ea, resorturile acestui mecanism fiind concis sau pe larg descrise în numeroase studii şi analize referitoare la securitate sau strategie politică ale analiştilor şi experţilor în asemenea problematici. Astfel, în articolul intitulat „România şi securitatea energetică”
 se notează în această privinţă că „Global Rusia încearcă prin diverse mijloace să îşi conserve dominaţia şi influenţa regională prin cel puţin două mijloace care maximizează poziţia de putere şi influenţa sa regională, accentuând în egală măsură dependenţa politică şi economică a celorlalte state: monopolul energetic şi aşa-numitele conflicte îngheţate („frozen conflict”). Practic, după 1990 şi mai ales sub mandatul preşedintelui Vladimir Putin, Rusia se reinventează sub aspectul ambiţiilor geopolitice datorită uriaşelor potenţialităţi ale componentelor de putere soft, dar şi de putere hard. Cele două instrumente de mai sus sunt în esenţa lor mijloace coercitive care induc şi determină o influenţare a deciziilor politice în statele în care acest potenţial de şantaj este utilizabil, orientând politica acestor state în sensul dorit de Rusia. Însă potenţialul energetic al Rusiei poate fi perceput şi ca un formidabil capital de soft power, care îi maximizează poziţia de putere în statele dependente energetic de Rusia. Invadând practic fostele-state sovietice cu o ofertă multidimensională culturală, de prosperitate şi securitate, Rusia le determină agenda politică, menţinându-le în sfera sa de influenţă şi dependenţă. Ucraina, Belarus, statele din Caucaz şi Asia Centrală, toate se încadrează în acest pattern”.

Rusia a avut mai mereu o relaţie dificilă cu Europa, cel mai adesea una conflictuală. Exemple în istorie sunt numeroase şi se pot regăsi începând cu vremea ţarilor şi terminând cu perioada războiului rece. Singura diferenţă este că acum Moscova foloseşte, pentru a se impune, imensele sale resurse energetice
. Iar acestea devin o armă puternică (ceea ce analiştii numesc „petro-autoritarismul
”), în condiţiile în care cele 27 de ţări ale Uniunii Europene depind în proporţie de circa 25% de livrările ruseşti de gaze naturale şi petrol.

Concluzia unui studiu recent realizat de agenţia americană de analiză Stratfor este că „o astfel de dependenţă nu este totuşi suficientă pentru ca Rusia să se impună în faţa Europei, dar cu certitudine Moscova îşi poate face astfel simţită prezenţa”
. Nu se cunoaşte câştigătorul acestei confruntări, dar, luând în considerare numai disputa din domeniul gazelor naturale, se poate spune cu certitudine că resursele energetice au devenit unul dintre cei mai importanţi factori generatori de conflicte latente
. 
În momentul actual, Rusia se află în etapa de consolidare a poziţiei de autoritate regională în materie energetică, aspirând să se impună cât mai mult în Europa, cel puţin în partea sa centrală şi estică. Mai multe evenimente recente sunt argumente în acest sens. Astfel, cea mai mare companie energetică rusească, Gazprom, a semnat la începutul anului 2008 un acord de cooperare cu firma austriacă OMV pentru asocierea la centrul de tranzacţionare a gazelor naturale de la Baumgarten (Austria). Gazprom va avea o participaţie de 50% în cadrul Hub-ului Central European de Gaze Naturale - CEGH
 şi, în comun, cele două companii vor derula proiecte de stocare a gazelor naturale în Austria şi în ţările învecinate. Aproximativ o treime din totalul exporturilor de gaz ale Rusiei către Europa Occidentală sunt deja transportate prin această importantă platformă. Hub-ul Central European de Gaze Naturale este unul dintre primele trei ca mărime din Europa continentală, scopul urmărit fiind extinderea şi dezvoltarea acestuia pentru a deveni cel mai important centru de tranzacţionare a gazelor naturale din Europa Continentală prin crearea unei pieţe internaţionale. 
Prin acest acord, Gazprom va avea influenţă în administrarea tuturor conductelor de gaze care trec prin Europa Centrală, la Baumgarten ajungând, prin Slovacia şi Ucraina, cea mai mare magistrală a exportului rus de gaze spre Europa Occidentală. De aici, materia primă pleacă nu numai spre Austria, ci şi spre Italia, Germania, Elveţia şi Ungaria. Tot la Baumgarten va fi şi capătul gazoductului Nabucco, care prin Turcia, Bulgaria, România şi Ungaria va pompa gazul de la producătorii din Orientul Mijlociu şi de la Marea Caspică. 
În Austria se preconizează a fi amplasat şi capătul gazoductului South Stream, concurentul lui Nabucco, pe care Gazprom împreună cu concernul italian Eni vrea să îl construiască pe fundul Mării Negre înspre Balcani. În viitor, centrul ruso-austriac din Baumgarten, administrând gazul din depozitele subterane în alte state, poate comercializa şi gazul pompat prin Baltica de conducta ruso-germană Nord Stream. Ramificaţiile principale ale acestei conducte prin Germania vor trece prin Cehia şi vor ajunge la graniţa Austriei cu Germania.

La 5 noiembrie a.c., Grupurile OMV, Gazprom, Compania Centrex Europe Energy & Gas
 şi Wiener Börse au anunţat că noua bursă de tranzacţionare a gazelor naturale va deservi Europa Centrală şi va avea ca obiect tranzacţiile spot şi futures cu produse derivate din gaze naturale
. Acordul reiterează cooperarea pentru dezvoltarea unui centru de distribuţie a gazelor naturale, respectiv Hub-ul Central European de Gaz (Central European Gas Hub - CEGH) şi transformarea acestuia într-o platformă importantă în regiune. 
Pentru finalizarea înţelegerii, estimată pentru 2009, este necesară aprobarea autorităţilor de reglementare din Austria şi Uniunea Europeană.

4. Proiectul gazoductului Nabucco

În iarna anului 2006, Rusia a decis să oprească furnizarea de gaze către Ucraina
 (şi implicit către Europa), invocând motive de natură economică, în acelaşi timp încercând să influenţeze şi situaţia politică din această ţară
. 
Europa
 a realizat brusc că şi ea este pusă într-o situaţie dificilă, atâta timp cât nu mai primea, la rândul său, gaz rusesc
. Acel moment a fost hotărâtor în ceea ce priveşte relansarea alternativelor şi proiectelor al căror principal scop este reducerea dependenţei Europei de resursele energetice ruseşti. 
În mai multe ţări europene s-a început construcţia unor depozite pentru gaze lichefiate, s-au relansat planuri de construcţie ale unor noi centrale nucleare sau s-a adoptat o strategie globală care îşi propune promovarea energiilor alternative şi a eficienţei energetice. Uniunea Europeană vrea să îşi reducă dependenţa de livrările energetice din Rusia şi, totodată, să reducă consumul energetic cu circa 20%
. În plus, pentru a contracara factorul Rusia, Uniunea Europeană îşi propune să crească construirea de noi capacităţi de stocare a gazelor naturale lichefiate (la un volum de circa 59 miliarde mc pe an), să crească importurile de gaze din Norvegia (dintr-un nou zăcământ, care are o capacitate de circa 20 miliarde mc pe an) şi să exploateze noi resurse din nordul Africii (din Algeria şi Libia, de unde capacităţile de livrare pot ajunge la circa 27 de miliarde mc pe an). 

Cu foarte puţine excepţii, toate cele menţionate mai sus sunt încă o listă de planuri pe termen mediu sau scurt. Proiectele în acest domeniu au avansat extrem de greu. Totuşi UE apreciază că în circa trei ani va reuşi să contracareze planurile ruseşti. Gazoductul South Stream, care va fi dezvoltat de compania rusească Gazprom, care deţine monopolul gazelor naturale ruseşti, va avea probabil un concurent serios în Nabucco, conducta ce va aduce gaze naturale dinspre regiunea Caucaziană şi Iran, cu destinaţia finală Europa de Vest. Proiectul Nabucco ar urma sa includă şi România
. 
Proiectul Nabucco
, considerat a fi de importanţă strategică pentru regiune şi pentru Europa, reprezintă gazoductul care leagă regiunea Caspică, Orientul Mijlociu şi Egiptul, via Turcia, Bulgaria, România, Ungaria şi Austria şi, mai departe, Europa Centrală şi de Vest.
Prima dezbatere despre gazoductul Nabucco a avut loc în februarie 2002, între companiile OMV Gas (acţiunile deţinute în proiectul Nabucco au fost transferate în anul 2006 către OMV Gas International GmbH
) şi BOTAS Boru Hatlari ile Petrol Taşima AŞ
 (Ankara-Turcia).

Ulterior, acestora li s-au adăugat şi companiile MOL Natural Gas Transmission Plc, ca succesor legal al MOL Hungarian Oil and Gas Plc
 (în anul 2005 acţiunile deţinute în proiectul Nabucco au fost din nou transferate către MOL Hungarian Oil and Gas Plc), TRANSGAZ S.A. (Mediaş-România)
, BULGARGAZ EAD, (Sofia-Bulgaria)
 şi, de la 1 aprilie 2008, RWE Supply and Trading GmbH
.

Proiectul a fost considerat ca fiind de importanţă maximă, magnitudinea lui fiind recunoscută de toate părţile implicate. 

După Memorandum-ul de cooperare semnat în mai 2002 de către companiile BOTAS şi OMV Gas, cele cinci companii participante la proiect au semnat, cu ocazia unei întâlniri din iunie 2002 la Istanbul, un protocol care exprima intenţia comună de a participa la construirea unui nou gazoduct, având ca punct de plecare graniţele Turciei cu Georgia şi Iran, urmând să treacă prin Bulgaria, România şi Ungaria, şi care să transporte rezervele semnificative de gaz ale Orientului Mijlociu, Egiptului, regiunii Caspice, spre Austria (Baumgarten – nod important, în care sunt colectate gazele ruseşti tranzitate către vestul Europei) şi, mai departe, spre pieţele de gaze ale Europei Centrale şi de Vest.

În octombrie 2002, a fost semnat un Acord de cooperare între cele cinci companii, Botas, Bulgargaz, MOL, Transgaz şi OMV Gaz, al cărui principal scop era acela de a înfiinţa un consorţiu în vederea efectuării unui Studiu de fezabilitate privind crearea unei rute complet noi de transport gaze naturale. 

În decembrie 2003, a fost semnat Acordul de subvenţionare între OMV Gaz, ceilalţi patru parteneri ca beneficiari asociaţi şi Comisia Europeană, prin care aceasta din urmă asigura în procent de 90% costurile totale eligibile necesare studiului de fezabilitate pentru proiectul Nabucco
, inclusiv analiza de piaţă, studiile financiare, economice şi tehnice. 
Până la sfârşitul anului 2004 au fost finalizate diferite faze ale studiului de fezabilitate, care au relvat că proiectul este cu certitudine fezabil din punct de vedere tehnic şi economic şi, mai mult, poate fi susţinut din punct de vedere financiar.
La 28 iunie 2005 a fost semnat un Acord mixt de cooperare (joint-venture) prin care cele cinci companii înfiinţau societatea Nabucco Gas Pipeline International GmbH, cu sediul la Viena, răspunzătoare de valorificarea capacităţii gazoductului Nabucco şi de operarea infrastructurii şi întreţinerea ei, prin intermediul celor cinci societăţi naţionale, societăţi Nabucco naţionale.

După semnarea acordului, partenerii implicaţi în proiectul Nabucco au stabilit ca proiectul să intre într-o nouă etapă, aceea a fazei de dezvoltare. 
Potrivit calendarului de lucru, această etapă era estimată a se derula până la sfârşitul anului 2008, când urma să se încheie şi procedura financiară. Construcţia propriu-zisă a conductei este planificată să demareze în anul 2009, gazoductul fiind preconizat a fi operaţional începând cu anul 2012.

În faza de dezvoltare, se preconizau a fi rezolvate toate chestiunile de natură financiară, tehnică, de legalitate, sau cele comerciale. De asemenea, se preconizau a fi îndeplinite toate cerinţele privind respectarea condiţiilor de protecţie a mediului. În această fază urmau a fi obţinute de la autorităţile statelor implicate în proiectul Nabucco şi toate autorizaţiile necesare începerii construcţiei gazoductului, conform calendarului planificat. La sfârşitul anului 2006 a fost numit un consultant pe termen scurt pentru elaborarea documentaţiei necesare selecţiei unui Proiectant general. De asemenea, a fost selectat şi un consultant pentru evaluarea impactului social şi asupra mediului. 
Lungimea conductei este de aproximativ 3300 Km, cu începere de la frontiera turco-georgiană şi/sau frontiera iraniano-turcă, punctul final fiind Baumgarten (Austria). Aceasta va tranzita statele partenere după cum urmează:

Turcia - 2000 Km;

Bulgaria – 400 Km;

România – 460 Km;

Ungaria – 390 Km;

Austria – 46 Km.

Proiectul ţine cont de faptul că o cantitate ulterior stabilită, suficientă, din volumul gazelor ajunse în punctul final trebuie să fie transportată, mai departe, prin gazoductele de pe teritoriul Austriei, către state ale Europei Centrale şi de Vest. 
Potrivit studiilor de piaţă, gazoductul ar urma să transporte un maximum de aproximativ de 31 miliarde metri cubi/an. 
Investiţia estimată a acestui proiect, care include costurile de finanţare pentru un sistem de conducte complet nou, se ridică la suma de 7,9 miliarde euro. 
Acordurile care au fost sau vor fi încheiate, urmând să intre în vigoare, sunt:

· Acordul de asociere în participaţiune semnat de partenerii Nabucco la 28 iunie 2005. Stabileşte clauzele valabile pentru participarea partenerilor Nabucco în proiect. 
· Acordul general de transport (General Transportation Agreement -GTA) încheiat între „Nabucco Gas Pipeline Internaţional GmbH” şi companiile naţionale participante la proiect. Companiile naţionale devin proprietari ai fiecărei porţiuni de infrastructură a gazoductului ce traversează respectivul teritoriu naţional. Acestea vor fi partenere în Acordul general de transport cu Nabucco Gas Pipeline International GmbH. Prin acest acord, companiile naţionale îşi tranferă drepturile de comercializare sau de transport către Nabucco Gas Pipeline International GmbH, care va avea toate drepturile de comercializare, conform acordurilor convenite de aceasta cu transportatorii. 
· Cadrul general privind Acordul standard de transport (HoT)
 încheiat între partenerii Nabucco, care va constitui baza pentru contractele ulterioare şi în cadrul procedurilor de evaluare şi atribuire a capacităţii (Open Season Procedure).
· În următoarea fază va fi încheiat un Acord interguvernamental (IGA) între guvernele statelor pe ale căror teritorii va fi construit şi administrat gazoductul Nabucco.
O altă chestiune importantă este legată de stabilirea companiilor partenere Nabucco. 

Ulterior, vor fi angajate negocieri cu posibilele companii transportatoare pentru negocierea clauzelor de neconcurenţă HoT.
O altă etapă majoră în derularea proiectului a fost finalizarea documentelor privind scutirile, documente care au fost trimise Comisiei Europene (Nabucco Gas Pipeline International GmbH a solicitat scutirea de la câteva dintre prevederile care reglementează accesul terţelor părţi în proiectul Nabucco, referitoare la autorizările prealabile şi la publicarea tarifelor). 
Elemente tehnice de construcţie a gazoductului Nabucco

Pe baza studiului de fezabilitate s-a decis construirea gazoductului în două etape. Fazele de construcţie stabilite prin studiul de fezabilitate cuprind două stagii majore: 
· primul stagiu cuprinde construcţia integrală a noului gazoduct între graniţa de est a Turciei şi staţia finală de gaz austriacă Baumgarten; darea în funcţiune a primului tronson (8 miliarde de metri cubi) este planificată pentru 2012.
· al II-lea stagiu cuprinde construcţia staţiilor compresoare pentru creşterea capacităţii gazoductului la 15,7 miliarde metri cubi/an (punere în funcţiune în 2014), 25,5 miliarde metri cubi/an (punere în funcţiune în anul 2017), iar construcţia finală la 31 miliarde metri cubi/an (operativă din 2020). 
De asemenea, s-a decis ca stagiul nr. I să fie, la rândul lui, împărţit în două faze de construcţie, din punct de vedere tehnic:

· prima fază de construcţie, care va debuta în anul 2010, va acoperi ruta planificată între Ankara şi Baumgarten, corespunzând construcţiei a aproximativ 2000 Km de conductă. Ulterior, facilităţile oferite de conducta existentă deja între graniţa turco-georgiană şi cea iraniană vor fi utilizate pentru o perioadă interimară de 2 ani, urmând ca noua conductă construită să fie racordată la cea existentă la frontiera turcă. 

Aceste etape cuprinse în proiect vor permite exploatarea şi comercializarea, începând cu anul 2013, a unei capacităţi de 8 miliarde mc de gaz, în timp ce restul conductei va fi construit în paralel. 

A doua fază de construcţie este preconizată a se derula între 2013 şi sfârşitul anului 2014, constând în construirea secţiunii rămase între graniţa turco-georgiano-iraniană şi Ankara.

Stagiul al II-lea - instalarea de staţii compresoare în punctele cheie ale gazoductului, în scopul de a creşte capacitatea gazoductului la peste 31 miliarde metri cubi pe an.

Pentru implementarea proiectului Nabucco au fost supuse discuţiei două variante: 
Varianta A - Construirea unei conducte noi între Ankara şi Baumgarten şi folosirea reţelei existente în Turcia între graniţa de est şi Ankara. În acest caz, capacitatea infrastructurii existente va fi asigurată contractual prin Nabucco Gas Pipeline International GmbH de către BOTAS exclusiv pentru conducta de gaze naturale Nabucco, până la o cantitate de 25,5 miliarde mc/an (respectiv cantitate maximă construibilă la 31,0 miliarde mc/an) ca şi capacitate de transport maximă planificată. 

Gazoductul de la Ankara în Turcia şi până la nodul Baumgarden are o lungime totală de circa 2000 Km.

Varianta B - Construirea unei conducte cu totul noi între graniţa de est a Turciei şi Baumgarten (Austria).

Pentru varianta B este prevăzut un plan în două etape:

B1: În prima fază de construcţie, care va începe în anul 2009, se va acoperi traseul planificat între Ankara şi Baumgarten; aceasta corespunde construirii unei conducte cu o lungime de circa 2.000 km. După încheierea acestei faze se vor folosi pe o perioadă temporară de 2 ani instalaţiile existente de conducte între graniţa Turcia/Georgia, respectiv Turcia/Iran şi Ankara, pentru legarea noii conducte la graniţele turceşti. Va fi astfel posibilă valorificarea gazoductului, care va deveni operaţional începând cu anul 2012, în timp ce, în paralel, se va definitiva restul construcţiei gazoductului. Instalaţiile de conducte existente vor fi completate prin construirea de staţii compresoare.

B2: În a doua fază de construcţie, care va dura din 2012 până la sfârşitul lui 2013, se va construi un tronson complet nou de conductă pe o lungime de 1.300 km de la graniţa Georgia/Turcia, respectiv Iran/Turcia, până la Ankara. Capacitatea totală a conductei se va ridica la 15,7 miliarde mc/an.

Conducta de gaz de la graniţa Georgia/Turcia şi de la graniţa Iran/Turcia până la nodul Baumgarten are o lungime totală de circa 3.300 km. Se estimează că gazul natural de la graniţele turceşti va proveni în cea mai mare parte din Azerbaidjan
 (până la 10-14 miliarde mc/an), din Iran (până la 10-20 miliarde mc/an), Turkmenistan (până la 10 miliarde metri cubi/an), precum şi din Irak şi Egipt (totalizând împreună circa 8-10 miliarde mc/an). Gazul natural poate proveni şi din sursele de-a lungul traseului gazoductului Nabucco, printre altele România şi Bulgaria.

Pentru varianta A se estimează de către partenerii proiectului că valoarea totală pentru construirea unei conducte cu totul noi pe întregul traseu de la Ankara/Turcia până la nodul Baumgarten se ridică la 3,0 miliarde euro, în timp ce pentru varianta B, costurile totale pentru construirea unei conducte cu totul noi pe întregul traseu de la graniţa Georgia/Turcia şi graniţa Iran/Turcia până la nodul Baumgarten se ridică la 4,6 miliarde euro.
Costurile au fost calculate pe baza preţurilor din 2004 şi nu conţin eventualele adaptări de preţuri de la momentul achiziţionării. Estimarea costurilor de către partenerii Nabucco includ prevederile Anexei nr. 2 la Cererea Companiei Nabucco Gas Pipeline International GmbH Austria de scutire a tronsonului românesc al gazoductului Nabucco de la aplicarea prevederilor legislaţiei referitoare la accesul terţilor la sisteme, precum şi de la aplicarea metodologiilor de tarifare (specificaţii tehnice ale gazoductului Nabucco). În această cerere se specifică faptul că baza de evaluare pentru costurile proiectului se ridică la 4,453 miliarde euro, cu o variaţie de +12%-10% şi pentru costurile de proiect planificate pe un interval de confidenţă de 90% rămân la valoarea de 4,6 miliarde euro. 

Gazoductul Nabucco va fi amplasat astfel încât va putea funcţiona şi în modul Reverse Flow, aceasta însemnând în sens contrar direcţiei de scurgere tehnic date. Modalitatea Reverse Flow poate fi pe viitor o variantă posibilă, dacă pentru aceasta va exista o cerere de piaţă. 

Nabucco Gas Pipeline International GmbH va realiza, înaintea începerii construcţiei fiecărei faze a gazoductului, o procedură de stabilire a necesarului de capacitate (procedura Open-Season), iar etapele de construcţie se vor adapta corespunzător la rezultatele fiecărei proceduri Open-Season. 
Nabucco Gas Pipeline International GmbH pleacă de la premisa că, în scopul finanţării proiectului, trebuie valorificată întreaga capacitate a gazoductului prin intermediul contractelor de scurtă şi lungă durată. Nabucco Gas Pipeline International GmbH va păstra 10% din capacitatea totală pentru cerinţe de scurtă durată şi, în cazul în care capacitatea rămasă nu va fi în totalitate folosită prin contracte de lungă durată, o va oferi pentru acoperirea cererii de scurtă durată. În cazul în care capacitatea de scurtă durată prin procedura Open Season nu va fi în totalitate folosită, Nabucco Gas Pipeline International GmbH va oferi aceste capacităţi pentru contracte de lungă durată. 

Procedura Open-Season rămâne deschisă pentru acţionarii Nabucco Gas Pipeline International GmbH, întreprinderile aferente lor, precum şi pentru transportatori. 
 Într-un prim stadiu, Nabucco Gas Pipeline International GmbH va contacta asociaţii Nabucco, întreprinderile aferente lor, precum şi întreprinderi de stat care acţionează în calitate de distribuitori publici în ţările tranzitate de conducta de gaz natural Nabucco, care şi-au exprimat interesul în transportul de gaz prin Nabucco sau preconizează a avea interese în acest sens. Pentru această procedură se vor rezerva 50% din fiecare capacitate tehnică maximă disponibilă pe an, (dar nu mai mult de 15 miliarde mc/an), în momentul în care s-a atins capacitatea finală de 31 miliarde mc/an. 
Într-un al doilea stadiu, societatea Nabucco Gas Pipeline International GmbH va contacta,conform procedurii, potenţialii clienţi transportatori.

Dacă după al doilea Open-Season va rămâne capacitate nealocată, se va implementa o altă procedură de alocare printr-un al treilea Open-Season. 
Nabucco Gas Pipeline International GmbH este proprietara şi societatea finanţatoare a celor 5 societăţi naţionale Nabucco, care vor fi răspunzatoare de funcţionarea şi întreţinerea gazoductului Nabucco şi care se vor înfiinţa în fiecare dintre cele 5 state .
Tronsoanele gazoductului care se întind pe teritoriul naţional al ţărilor Nabucco se află în administrarea societăţilor naţionale Nabucco respective. În vederea finanţării investitiilor, Nabucco Gas Pipeline International GmbH pune la dispoziţia fiecărei societăţi naţionale Nabucco mijloace financiare (de exemplu, prin plăţi în avans şi/sau credite de tranzitare). Aceste societăţi naţionale Nabucco acordă companiei Nabucco Gas Pipeline International GmbH, pe baza de contracte de transport, drepturi de transport şi capacităţi de transport contra unei sume de bani sau închiriază capacităţi de transport Companiei Nabucco Gas Pipeline International GmbH. Astfel, Nabucco Gas Pipeline International GmbH va încheia cu toţi clienţii transportatori, inclusiv cu parteneri Nabucco şi întreprinderile adiacente lor, într-un mod nediscriminatoriu şi în conformitate cu condiţiile generale aprobate, contracte de transport, utilizând aceeaşi metodă de tarifare. Transportatorii vor avea, în ceea ce priveşte problemele de transport, pe tot traseul gazoductului, o unică persoană de contact şi un singur partener contractual. Tariful de bază s-a calculat plecând de la premisa unei investiţii pentru 25,5 miliarde mc/an şi a unei perioade de amortizare de 25 de ani. Metoda de calcul ţine cont pentru tariful iniţial de o simulare financiară a Companiei Nabucco Gas Pipeline International GmbH şi de un model de finanţare care are la bază capacitatea bancară a proiectului. În acţiunea de simulaţie financiară se vor adapta parametrii, costurile de capital, costurile de întreţinere, costurile de finanţare, gradul de îndatorare şi de solicitare a capacităţii planificate la distanţa de transport prevăzută, impozitul pe profit şi dividende şi corespunzător tarifului şi valorii unei rente de capital propriu (cota de dobândă internă), în valoare de 13%. Este prevăzut ca după 20 de ani să aibă loc o examinare a metodei de tarifare, dacă tarifele gazoductului Nabucco diferă cu mai mult de +/-10% faţă de tarifele medii ale sistemelor de transport asemănătoare de pe teritoriul Uniunii Europene. Nabucco Gas Pipeline International GmbH este, în acest caz, obligată la modificarea, respectiv elaborarea unei noi metode de tarifare. 

Le este permis utilizatorilor de reţea să revândă capacitatea alocată prin contract şi nefolosită pe piaţa secundară sau să o închirieze, în condiţii stabilite de Nabucco Gas Pipeline International GmbH, valabile pentru toti utilizatorii de reţea care vor oferi capacităţi. 
Strategia energetică a României pentru perioada 2007-2020, aprobată prin Hotărârea Guvernului nr. 1.069/2007, prevede la cap. 4 „Obiectivele dezvoltării sectorului energetic şi măsurile preconizate pentru atingerea acestora”, subcap. 4.9 „Securitatea energetică - element esenţial al dezvoltarii economice”, titlul 4.9.1 „Proiecte strategice” următoarele:
„Proiectul Nabucco are drept scop conectarea şi valorificarea rezervelor de gaze naturale din zona Mării Caspice şi din Orientul Mijlociu cu pieţele europene, prin construirea unei conducte pe teritoriul celor 5 ţări (Turcia, Bulgaria, România, Ungaria, Austria) şi care să aibă ca punct de plecare graniţa Turciei cu Georgia şi ca punct final nodul tehnologic Baumgarten din Austria. Lungimea totală a conductei este de 3.282 km, din care 457 km pe teritoriul României, iar construcţia conductei urmează a se realiza în perioada 2008-2011. 
Se preconizează că volumul de gaze ce urmează a fi transportat în anul 2011 este de 8 miliarde mc, cu o creştere liniară până la 25,5 miliarde mc în anul 2030. Potenţialul de import al României din aceasta sursă este apreciat la 2-5 miliarde mc/an. Finanţarea proiectului şi derularea investiţiei se vor desfăşura în regim privat. 
Întrucât până în prezent nu există un coridor de livrare între sursele avute în vedere şi zonele-ţintă de consum, Nabucco poate oferi o sursă de gaze naturale către piaţa europeană de gaze naturale şi astfel va juca un rol important în creşterea gradului de competitivitate a pieţelor de gaze europene în promovarea procesului de liberalizare a acestor pieţe, inclusiv în ţările în curs de aderare.
Proiectul Nabucco va determina creşterea securităţii în aprovizionarea cu gaze naturale pentru Europa, diversificarea surselor de aprovizionare cu gaze, accesul la rezervele importante de gaze naturale din zona Marii Caspice şi din Orientul Mijlociu pentru pieţele europene. Acest proiect înseamnă stimularea competiţiei pe piaţa internă de gaze, întărirea rolului de ţară tranzitată de coridoare majore energetice de transport pentru pieţele din Europa Centrală şi de Vest, stimularea industriilor conexe care vor contribui la realizarea proiectului, prin implicarea companiilor româneşti furnizoare de produse şi servicii, inclusiv crearea de noi locuri de muncă”. 
5. Concluzii
" Pacea lumii nu poate fi asigurată 
fără eforturi creatoare,
 proporţionale cu pericolele care o ameninţă"

Robert Schuman, 1950
Necesitatea construirii unei conducte transcontinentale devine tot mai acută în contextul actual al scăderii constante a livrărilor de gaze din Marea Nordului. Creşterea dependenţei de gazele naturale ruseşti şi creşterea preţului la gazul lichefiat produs în ţările din nordul Africii au fost un semnal de alarmă pentru identificarea de noi soluţii viabile în domeniul aprovizionării cu gaze. 
Strategia energetică a României pentru perioada 2007-2020 prevede că „proiectul Nabucco va asigura securitatea aprovizionării Europei cu gaze naturale, prin diversificarea surselor de energie. Proiectul beneficiază atât de sprijinul Uniunii Europene, care a numit un coordonator de proiect, cât şi de cel al instituţiilor financiare internaţionale (BEI, IFC şi BERD sunt gata să susţină proiectul cu fonduri corespunzătoare)”
.
Pe de altă parte, Europa de Sud Est are o poziţie geografică ce îi permite să devină o zonă crucială de tranzit între ţările mari producătoare de gaze naturale şi pieţele central şi vest europene, mari consumatoare. Acest lucru necesită, printre altele, un cadru de reglementare armonizat care să stimuleze investiţiile în regiune, în special a celor legate de proiectele regionale de transport. În acest sens, în baza Tratatului semnat în octombrie 2005 de către UE, pe de-o parte, şi un grup de nouă ţări din regiune, printre care şi România, pe de altă parte, a fost creată Comunitatea Energetică a Europei de Sud-Est. Principalul scop al înfiinţării Comunităţii energetice este extinderea acquis-ului comunitar în regiune, crearea unui cadru de reglementare şi a unor mecanisme de piaţă unitare pentru întreaga zonă, care să conducă, în final, la crearea unei pieţe energetice integrate.
„Pe acest fond, perspectiva materializării proiectului „Nabucco” este dată de proiecţia „în oglindă”, inversată, a unei situaţii în care circumstanţele militare, de securitate şi geopolitice se răsfrâng asupra componentelor economice ale proiectului, a cărui realizare, vitală, va fi jalonată de următoarele elemente:

· în situaţia construirii gazoductului, va fi dificilă respectarea termenului-limită;

· pentru materializarea, dar şi pentru funcţionarea/exploatarea complexului de transport, Uniunea Europeană va fi obligată să facă o serie de concesii geopolitice Federaţiei Ruse, în situaţia în care conflictele locale şi regionale îngheţate sau nu din zonele Mării Negre, Caspice, din Caucaz pe care Rusia are pretenţia să le gestioneze fără imixtiuni occidentale pot ameninţa, în perspectiva apropiată, chiar securitatea fizică a instalaţiilor ce fac obiectul proiectului “Nabucco”;

· fondurile estimate iniţial pentru realizarea tronsonului de transport riscă să crească până la depăşirea pragului rentabilităţii, având în vedere costurile impuse de asigurarea instalaţiilor, dar şi actuala criză financiară mondială, care atinge sectoare-cheie din aria de resurse necesare materializării şi funcţionării proiectului: consorţiile bancare şi de asigurări”
.  
Anexa 1
Etapele escaladării conflictului Gazprom - Ucraina
Disputa dintre compania rusească de stat Gazprom şi Ucraina cu privire la preţul gazelor naturale şi al preţului de tranzit al gazelor Gazprom către Europa s-a acutizat, începând din martie 2005, când compania a informat autorităţile ucrainene că preţul gazelor livrate va creşte. Ucraina a protestat în privinţa termenelor prea scurte în care preţul gazului rusesc trebuia să crească, în acelaşi timp exprimând obiecţii şi cu privire la preţul propus de partea rusă. Ucraina a încercat, ca ripostă, să facă schimbări radicale în privinţa metodelor de compensare a costurilor de tranzit al gazului rusesc, aceasta implicând transformarea plăţii din sistem barter în plată efectivă
. La rândul ei, Rusia a încercat să modifice radical preţul de livrare al gazelor vândute Ucrainei, la care Ucraina a răspuns că acceptă preţul gazelor ruseşti numai dacă are loc o ajustare corespunzătoare a taxelor de tranzit al gazului rusesc către Europa
. 
Cele două părţi nu au ajuns la un acord care să rezolve disputa, astfel încât Rusia a întrerupt livrarea de gaze naturale către Ucraina, la data de 1 ianuarie 2006. Livrarea a fost reluată trei zile mai târziu, la data de 4 ianuarie, dată la care a fost semnat, pe o perioadă de 5 ani, un acord preliminar între cele două companii de stat implicate (Gazprom şi Naftogaz Ukrainy – companie de utilităţi, monopol de stat, care asigură tranzitul gazelor naturale ruseşti către statele europene occidentale) care prevedea un nou preţ pentru gazele ruseşti, valabil pe o perioadă de cel puţin 6 luni. 

În octombrie 2007 o nouă dispută a apărut între cele două părţi în privinţa livrărilor de gaze naturale, aceasta culminând cu reducerea presiunii gazelor livrate, cinci luni mai târziu, în martie 2008. Disputa avea ca subiect datoria de 1,3 miliarde USD pe care Ucraina trebuia să o plătească Gazprom.

La 12 februarie 2008, preşedintele Iushchenko şi preşedintele Putin anunţau semnarea unui acord care prevedea că Ucraina începe să plătească datoriile restante către Gazprom pentru gazele consumate în perioada noiembrie-decembrie 2007, concomitent cu creşterea preţului gazelor naturale la 179,5 USD /1000 mc pe parcursul anului 2008 (de la 130 USD în 2007). De asemenea, cele două părţi au decis să înfiinţeze o companie mixtă a Gazprom şi Naftogaz, prin asocierea companiei ruseşti RosUkrEnergo cu compania ucraineană Ukrgazenergo
. 
La sfârşitul lunii februarie 2008, Rusia ameninţă din nou cu reducerea cantităţii de gaze livrate, dacă Ucraina nu va plăti în avans prima tranşă pentru gazele contractate pentru anul 2008. La 3 martie 2008 livrările sunt din nou reduse cu 25%, iar o zi mai târziu, cu încă 25%, Rusia solicitând părţii ucrainene, în acelaşi timp, plata celor 1,5 miliarde USD datorie neachitată. Livrările sunt reluate la 5 martie 2008, după negocieri telefonice între directorul executiv al Gazprom, Alexei Miller şi cel al Naftogaz Ukrainy, Oleh Dubyna. La 6 martie 2008, guvernul ucrainean refuză executarea contractului semnat de preşedintele Ucrainei şi cel al Rusiei la 12 februarie 2008, declarând că nu este de acord cu plata în avans a gazelor pentru anul 2008 şi, totodată, revenind şi asupra deciziei de înfiinţare a unei companii mixte ruso-ucrainene care să livreze gaze Ucrainei. Este impusă de către partea ucraineană şi condiţia ca livrarea de gaze să se facă fără implicarea unor companii intermediare, cu referire la companiile RosUkrEnergo şi UkrGasEnergo, susţinând că acestor structuri le lipseşte transparenţa. Este propusă ca alternativă livrarea directă către compania Naftogaz, de la frontiera ruso-ucraineană
. 
La mijlocul lunii martie 2008, companiile Gazprom şi Naftogaz au semnat un acord care prevede ca Ucraina să primească în perioada martie-decembrie 2008 cel puţin 49,8 miliarde de metri cubi de gaze naturale din Asia Centrală, la un preţ de 179,5 dolari/1.000 de metri cubi. Compania rusă Gazprom dorea să crească preţul gazului pentru Ucraina la aproximativ 230 de dolari pentru mia de metri cubi. În martie 2008, Gazprom a redus din nou livrările către Ucraina. Mai multe acorduri au fost încheiate, însă nu au fost concretizate sau au fost parţial concretizate. 
În noiembrie 2008, Moscova cere Kievului să plătească Gazprom datoria de 2,4 miliarde de dolari, având în vedere că un acord cu privire la plata "completă şi fără condiţii", semnat de premierul rus Vladimir Putin şi de omologul său ucrainean, Iulia Timoşenko, în luna octombrie, nu a fost respectat.
La 4 decembrie, Vladimir Putin ameninţă cu reducerea livrărilor de gaz în cazul neplătirii de către Kiev a datoriei sau sustragerii de gaz. Deşi Preşedintele ucrainean, Viktor Iuşcenko, dă asigurări că ţara sa va plăti şi garantează "securitatea" tranzitului spre Europa, Ucraina plăteşte doar datoria pentru gazul livrat în noiembrie şi decembrie, adică 1,5 miliarde de dolari.
Începând cu 1 ianuarie 2009, Gazprom sistează livrarea de gaz către Ucraina, dând asigurări că livrările către UE nu vor fi afectate.
Din data de 3 ianuarie 2009, România înregistrează scăderi ale livrărilor de gaz cu 30%, Bulgaria cu 10%, apoi cu 15%. Moscova şi Kievul se acuză reciproc pentru diminuarea livrărilor. Naftogaz declară că Gazpromul şi-a redus livrările cu până la 92 milioane de metri cubi în 24 de ore, faţă de 221 milioane de metri cubi, cât promisese, fără a da explicaţii. La rândul său, Gazprom acuză Ucraina că a închis trei din cele patru conducte de export care îi traversează teritoriul. Livrările de gaz sunt întrerupte în totalitate în Bosnia, Croaţia, Macedonia şi Ungaria, înregistrează scăderi în Slovenia, cu 90%, şi în Slovacia, cu 70%. Polonia primeşte doar 15% din cantitatea de gaz. Austria, Grecia şi Turcia sunt, la rândul lor, afectate. Livrările de gaz către Serbia scad la jumătate, iar în Italia se înregistrează o scădere cu 90% şi în Franţa cu 70%.
La data de 2 ianuarie 2009, UE cere Kievului şi Moscovei să reia imediat livrările către Europa, după scăderi ale volumului de gaz în Europa de Est.

La 5 ianuarie 2009, premierul Vladimir Putin ordonă Gazprom, care acuză Kievul că a sustras 63,5 milioane de metri cubi începând din 1 ianuarie, să reducă volumul de gaz via Ucraina. O zi mai târziu, Naftogaz anunţă că Gazprom a redus livrările cu până la 92 de milioane de metri cubi în 24 de ore, din totalul de 221 de milioane de metri cubi promişi. Ţările din fostul bloc sovietic şi din Balcani sunt afectate. Gradul de dependenţă a ţărilor europene faţă de gazul rusesc variază de la 0% Marea Britanie, la aproape 90% Bulgaria.

În 7 ianuarie 2009, Rusia întrerupe complet livrările de gaz către Europa via Ucraina şi anunţă că le va relua numai când Kievul va plăti preţul pieţei şi când vor fi implicaţi observatori în proces.

La data de 8 ianuarie 2009, Kievul semnează un acord cu CE, invitând observatori europeni să verifice tranzitul de gaz rusesc în Ucraina. Este semnat un acord între Rusia şi UE pentru trimiterea de observatori europeni în Ucraina începând cu data de 9 ianuarie.

În 10 ianuarie 2009, Ucraina anunţă că va furniza gaz Bulgariei şi Republicii Moldova. Ungaria îşi ia angajamentul să furnizeze gaz Serbiei, Bosniei şi Croaţiei, în cooperare cu grupul german E.ON Ruhrgas. Rusia şi UE încheie un acord privind controlul tranzitului de gaz rusesc via Ucraina, în cursul vizitei la Moscova a premierului ceh Mirek Topolanek, a cărui ţară asigură preşedinţia UE de la data de 1 ianuarie 2009.

În 11 ianuarie 2009, Ucraina semnează acordul privind reluarea tranzitului de gaze cu Rusia. În cursul serii, textul este declarat "nul şi fără valoare" de preşedintele Dmitri Medvedev, pentru că Ucraina a adăugat în textul semnat că nu are datorii faţă de Gazprom şi că nu a sustras din gazul destinat Europei. Un grup de observatori europeni ajung la staţia de control Sudja, de la frontiera ruso-ucraineană. 
La 12 ianuarie 2009, Kievul semnează un nou acord, renunţând la anexa contestată. Putin afirmă că livrările de gaz vor fi reluate numai după instalarea observatorilor UE. 
Directorii Gazprom şi Naftogaz-Ucraina au semnat, la 19 ianuarie a.c., un contract de cumpărare-vânzare a gazelor naturale ruseşti pe anii 2009-2019 anunţându-se, totodată, că au fost excluse companiile intermediare din procesul de tranzit al gazelor. Conform acordului, Ucraina va plăti în anul 2009 pentru gazul cumpărat din Rusia un preţ european, 360 de dolari / mia de metri cubi. Cu toate acestea, taxa de tranzit pentru Rusia rămâne, deocamdată, la nivelul anului 2008 şi anume 1,7 dolari mia de metri cubi pe suta de kilometri. Potrivit declaraţiilor premierului rus, începând cu 2010, Rusia şi Ucraina trec “la formarea preţurilor şi a tarifului pentru pomparea gazului în deplină conformitate cu standardele europene”.

Alimentarea cu gaze a fost reluată la data de 20 ianuarie 2009. 

Anexa 2

Relaţia Ucrainei cu NATO
 
Aderarea la NATO este în interesul strategic al Ucrainei şi reprezintă, în acelaşi timp, o opţiune socială majoră. Aceasta ar putea oferi garanţii solide pentru păstrarea suveranităţii Ucrainei, precum şi a identităţii naţionale şi a integrităţii sale teritoriale, contribuind totodată la consolidarea şi continuarea reformelor democratice din această ţară. Alternativa la integrarea euro-atlantică o constituie Comunitatea Statelor Independente (CIS) din Eurasia, ai cărei membri includ în prezent câteva state caracterizate de regimuri totalitare sau semi-totalitare, economii gri şi societăţi civile marginalizate sau sub-dezvoltate. Alegerea acestei opţiuni ar fi salutată de cei care consideră că independenţa Ucrainei este îndreptată împotriva intereselor geopolitice vitale ale Rusiei, precum şi împotriva eforturilor sale de a-şi redobândi statutul de mare putere. Prima declaraţie referitoare la intenţia Ucrainei de a-şi spori gradul de integrare în structurile euro-atlantice a fost prezentată cu peste zece ani în urmă, în Carta NATO - Ucraina pentru un Parteneriat distinct (semnată de aliaţi şi liderii ucraineni cu prilejul unui Summit desfăşurat la Madrid, în iulie 1997), care a permis înfiinţarea Comisiei NATO-Ucraina (NUC) şi a identificat domeniile de consultare şi cooperare. Totuşi, cooperarea în vederea realizării de progrese în atingerea de către Ucraina a obiectivelor sale de integrare euro-atlantică a primit o orientare mai accentuată odată cu adoptarea Planului de acţiune NATO-Ucraina în noiembrie 2002. Revoluţia Portocalie a adus o nouă conducere ucraineană sub preşedintele Victor Iuşcenko, care a plasat aderarea la NATO la vârful priorităţilor sale de politică externă. Acest fapt i-a determinat pe aliaţi să invite Ucraina să înceapă un dialog intensificat privind aspiraţiile sale de aderare şi reformele asociate acestora, la întâlnirea NUC a miniştrilor afacerilor externe, desfăşurată la Vilnius (Lituania), în aprilie 2005. 
Scopul acestui dialog este de a oferi oficialilor ucraineni ocazia să afle mai multe despre ce se aşteaptă din partea Ucrainei ca potenţial membru al Alianţei, precum şi de a permite NATO să evalueze reformele şi capabilităţile ucrainene. În vederea perfecţionării coordonării interne a implementării de către Ucraina a activităţilor convenite în cadrul cooperării NATO-Ucraina, preşedintele Victor Iuşcenko a semnat, la 27 decembrie 2005, un decret prin care adjuncţilor autorităţilor executive centrale le-au fost repartizate responsabilităţi specifice. Preşedintele a însărcinat Cabinetul de miniştri să consolideze cooperarea între autorităţile executive şi Parlament, acordând prioritate relaţiilor cu NATO şi popularizării beneficiilor pe care această cooperare le aduce Ucrainei. La întâlnirea de la Budapesta, din ianuarie 2006, miniştrii apărării din Republica Cehă, Ungaria, Polonia şi Slovacia au anunţat că ţările lor sunt gata să sprijine progresele Ucrainei pe calea către aderarea la NATO. O lună mai târziu, în februarie 2006, preşedintele Victor Iuşcenko a reiterat la Bruxelles faptul că Ucraina era pregătită să fie inclusă în Planul de acţiune pentru aderare (MAP). În martie, în continuarea acestei declaraţii, el a emis un alt decret, prin care stabilea o comisie inter-agenţii în vederea pregătirii Ucrainei pentru aderarea la NATO. Tot în martie 2006, ministrul ucrainean al apărării, Anatoliy Grytsenko, şi-a exprimat opina potrivit căreia dacă Ucraina acţionează cu adevărat pentru îndeplinirea acestor cerinţe şi aliaţii sunt de acord, „decizia privind acordarea Ucrainei a statutului de stat membru ar putea fi luată în timpul cel mai scurt. Ucrainei i se va permite parcurgerea unei perioade de tranziţie pentru încheierea activităţilor de pregătire, care va dura între un an şi jumătate şi doi ani… Din acest motiv, aderarea cu drepturi depline este posibilă în 2010, dar aceasta reprezintă doar o estimare. Viaţa poate aduce schimbări.”

 Prin desfăşurarea unor alegeri parlamentare corecte şi democratice în martie 2006, Ucraina a trecut cu succes testul cheie pentru aderarea la NATO. Astfel, faptul că rezultatul acelor alegeri a redus semnificativ ritmul progresului spre atingerea acestui obiectiv reprezintă o ironie. Au trebuit să treacă luni de agitaţie în plan politic pentru ca un nou guvern să poată fi format. În acea perioadă, sentimentele anti-NATO în rândul populaţiei au fost exploatate pentru câştigarea de capital politic, fiind provocate demonstraţii împotriva exerciţiului SUA-Ucraina Sea Breeze din vara lui 2006. „Coaliţia Anti-Criză” care s-a format în cele din urmă, avându-l ca premier pe Victor Ianukovici, a frânat apropierea de momentul aderării la NATO şi a făcut ca îmbunătăţirea relaţiilor cu Rusia să devină o prioritate.

Cu toate acestea, cu prilejul vizitei de la Cartierul general al NATO din septembrie 2006, premierul Victor Ianukovici i-a reasigurat pe aliaţi că Ucraina este hotărâtă să dezvolte relaţii mai strânse cu NATO, prin intermediul unei cooperări continue. În acelaşi timp, preşedintele Iuşcenko a continuat să acţioneze în vederea realizării de progrese pe calea spre aderare. Complicând şi mai mult lucrurile, Rusia a avertizat Ucraina asupra costurilor potenţiale ale aderării la NATO. Pe timpul vizitei sale la Kiev, în decembrie 2006, ministrul rus al apărării, Serghei Ivanov, a transmis un avertisment privind „consecinţele negative ale aderării Ucrainei la NATO” asupra relaţiilor cu Rusia, deşi a recunoscut „dreptul suveran al Ucrainei de a-şi alege vectorii majori ai propriei politici de securitate”.

Incertitudinile politice din ultimii ani şi ruptura perpetuă dintre tabăra preşedintelui şi cea a premierului au condus la întârzierea în finalizarea Planului anual de obiective din 2007, care a fost aprobat de guvern şi transmis preşedintelui în vederea semnării doar la începutul lunii iunie. 

De menţionat şi sprijinul pe care diferiţi aliaţi îl oferă proiectelor de demilitarizare din Ucraina, prin intermediul proiectelor Trust Fund ale Parteneriatului pentru Pace (PfP), care sprijină Ucraina să rezolve problemele legate de stocurile uriaşe de muniţii excedentare şi expirate, care prezintă un risc de securitate major pentru populaţia locală. Un prim proiect, lansat la Doneţk în 2002 în timp ce Victor Ianukovici era guvernator, a asigurat distrugerea a 400.000 de mine anti-personal terestre. Un al doilea proiect - cel mai mare şi singurul proiect de demilitarizare de acest fel în lume - vizează distrugerea a 133.000 tone de muniţii convenţionale, 1,5 milioane de arme mici şi uşoare şi 1.000 de sisteme anti-aeriene portabile, urmând să aibă o durată de 12 ani şi să coste 25 milioane de Euro. În februarie 2007, secretarul general NATO, Jaap de Hoop Scheffer, exprima, în cadrul lucrărilor Conferinţei de Securitate de la München, dorinţa de a vedea Serbia, Georgia şi Ucraina apropiindu-se de Alianţă în intervalul de dinaintea Summit-ului NATO din 2009: „Cetăţenii ucraineni vor trebui să decidă pentru ei înşişi. Totuşi, sper că în 2009 vom fi martorii unei relaţii mai robuste cu Ucraina.” 
Anexa 3 – Tabele statistice
Principalele proiecte de transport al gazelor naturale către Europa:

Consumul de energie, importurile nete şi rata dependenţei (2006)

Producţia de energie după tipul acesteia, în milioane de tone (2006)

Dependenţa energetică - Petrol

Dependenţa energetică – Gaze naturale

Producţia de energie primară, după tipul de combustibil (1995-2005)

[image: image13.png]Tabel 1. Balanta de energie in Uniunea Europeana

Mtep (tep = tone echivalent petrol) 1990 1995
Productie 708,27 739,45
Combustibili fosili 46040 46384
Energie mucleara 18144 20124
Energie regenerabila 6644 7437
Tmporturi nete 645,35 651,28
Combustibili solizi 89.86 9443
Petrol 46087 446,73
Gaz natural 9229

Energie electrica 233

Consum intern brut 132083

Combustibil solid
Petrol

Gaz natural

Altele

Productia e energie electrica (TWh)
Nuclear

Apa si vant

Centrale termice 104210 117833 132243
‘Emisii CO2 (Mt) 308531 3057,04 312688
Intensitate energetica (tep/ME* 95) | 215,72 207,00 193,78
Dependenta de importuri (%) 47.63 66.57 49.35

Sursa: Eurostat
* la valoarea real banilor din 1995

Dependenţa ţărilor din Europa de gazul rusesc (în milioane metri cubi)
:
	1. Estonia(*) 1.009 - 100% 
2. Finlanda(*) 4.763 - 100% 
3. Letonia(*) 1.756 - 100% 
4. Lituania(*) 3.068 - 100% 
5. Slovacia 6.575 - 100%
6. Bulgaria 3.249 - 90%
7. Grecia 2.692 - 81%
8. Cehia 7.284 - 78%
9. Austria 5.851 - 67%
10. Ungaria 9.253 - 65%
11. Slovenia 564 - 51%
12. Polonia 7.525(*) - 46% 
13. Germania 39.405 - 39%
14. România 5.650 - 31%
	15. Italia 22.520 - 27%
16. Franţa 7.311 - 16%
17. Belgia 710 - 4%
18. Marea Britanie - 0%
19. Danemarca - 0%
20. Irlanda - 0%
21. Luxembourg - 0%
22. Olanda - 0%

23. Portugalia - 0%
24. Spania - 0%
25. Suedia - 0%
26. Cipru - 0%
27. Malta - 0% 



	
	


(*) Aceste ţări fie nu depind de tranzitul prin Ucraina, fie depind în foarte mică măsură.
� “The search for economic security is a natural part of the quest for liberty” - Friedrich von Hayek, Road to Serfdom (Drumul către servitute), Ed. Routledge, 1944.


� http://ec.europa.eu/research/energy/pdf/energy_corridors_en.pdf


� http://www.inogate.org/inogate/en/baku-initiative


� Politică de dialog între Uniunea Europeană şi statele riverane Mării Negre şi Mării Caspice care urmăreşte crearea unei pieţe energetice previzibile şi transparente, încurajând totodată investiţiile în domeniu şi furnizarea de energie.


� http://www.inogate.org/en


� Companie italiană, numărul opt pe piaţa europeană a gazelor naturale.


�http://epp.eurostat.ec.europa.eu/cache/ITY_OFFPUB/KS-DK-07-001/EN/KS-DK-07-001-EN.PDF


� Ibidem


� Energy, transport and environment indicators, European Commission, 2007


� Andreea Zamfir, Ion � HYPERLINK "http://www.biblioteca.ase.ro/catalog/rezultate.php?c=2&q=&st=s&tp1=0&tp2=0&tp3=0&tp4=0&tp5=0&tp6=0" \o "Clic pentru căutarea lucrărilor acestui autor" ��Plumb,� HYPERLINK "http://www.biblioteca.ase.ro/catalog/rezultate.php?c=2&q=&st=s&tp1=0&tp2=0&tp3=0&tp4=0&tp5=0&tp6=0" \o "Clic pentru căutarea lucrărilor acestui autor" �� Modernizarea sectorului energetic din Romania, Editura ASE, Bucureşti, 2006.


�http://epp.eurostat.ec.europa.eu/cache/ITY_OFFPUB/KS-DK-07-001/EN/KS-DK-07-001-EN.PDF


� � HYPERLINK "http://www.magazine-deutschland.de" ��www.magazine-deutschland.de�; http://www.tatsachen-ueber-deutschland.de


� Électricité de France (EDF) este cea mai importantă companie de utilităţi din Franţa, având peste 156,000 de angajaţi şi producând aproximativ 22% din energia electrică din Uniunea Europeană. În noiembrie 2007, statul francez deţinea aproximativ 87% din grupul energetic, a cărui capitalizare bursieră se ridica la peste 156 miliarde euro. Tot în noiembrie 2007, statul francez a anunţat că vinde 3% din capitalul grupului energetic EDF pentru a finanţa un plan de investiţii de cinci miliarde euro în universităţile franceze. În primul trimestru al anului 2008, compania a anunţat o cifră de afaceri de 18,3 miliarde euro. 


� Gaz de France comercializează în special gaze naturale. Compania dispune de cel mai mare sistem de distribuţie din Europa - 186.000 km de conducte (iunie 2008). Cifra de afaceri (2006): 19,4 miliarde de Euro. 


� La 22 septembrie 2008, premierul Silvio Berlusconi a declarat că guvernul italian va elabora, în cel mai scurt timp, o nouă strategie energetică. Noua politică include relansarea energiei nucleare, care va reprezenta 25% din producţie în 15 ani, potrivit ministrului dezvoltării economice, Claudio Scajola, care a admis că Italia „este prea dependentă de Rusia şi de alte ţări instabile geopolitic“. Un procent similar va fi acoperit de resursele regenerabile. Italia a exclus utilizarea surselor nucleare în urma unui referendum din 1987, influenţat de accidentul nuclear de la Cernobâl, din aprilie 1986. 


�http://www.eni.it/en_IT/attachments/azienda/corporate-governance/statuto/eng-statuto-giugno-2008.pdf


� Statul italian controlează direct o participaţie de 20,9% din capital şi indirect circa 10% din titlurile grupului, restul acţiunilor fiind tranzacţionate la bursă.


� În 1978 s-a stabilit prin referendum să nu se mai construiască centrale nucleare.


� A fost limitată durata de viaţă a reactoarelor la 40 ani şi s-a interzis construcţia de noi centrale nucleare.


� Prin acest moratoriu a fost interzisă construcţia de noi centrale nucleare. 


� Strategia Naţională pentru Dezvoltare Durabilă a României Orizonturi 2013-2020-2030 - Guvernul României, Ministerul Mediului şi Dezvoltării Durabile, Programul Naţiunilor Unite pentru Dezvoltare, Centrul Naţional pentru Dezvoltare Durabilă - 2008


� COM (2008) 782 final – Green Paper - Towards a secure, sustainable and competitive european energy network


http://ec.europa.eu/energy/strategies/2008/doc/2008_11_ser2/green_paper_energy_network_en.pdf


� Second Strategic Energy Review, COM(2008)744


� Obiectivul principal este să devină un competitor direct pentru Gazprom. Aceasta ar urma să se ocupe de cumpărarea de gaze naturale din zona Asiei Centrale şi va coordona investiţiile în producţia şi transportul de petrol şi gaze din regiunea Caspică. Viitoarea corporaţie va investi în infrastructura energetică din Turkmenistan şi Kazahstan, dar şi într-o viitoare conductă trans-caspică. 


� Proiectul NETS de interconectare a reţelelor de gaz şi electricitate, iniţiat de compania ungară MOL în luna decembrie 2007, este o initiaţivă ce are drept scop atingerea unei mai mari interconectivităţi între diverse conducte naţionale transportatoare de gaz din Europa Centrală şi de Sud-Est, precum şi o mai bună securitate a distribuţiei. Ambele scopuri pot fi atinse printr-o mai bună utilizare a conductelor deja existente şi prin construirea unor noi legături între acestea. Pe termen scurt, prin acest proiect se are în vedere ca Operatorii Sistemului de Transport (TSO) participanţi la proiect să lucreze împreună pentru a dezvolta infrastructura regională, inclusiv prin: îmbunătăţirea interconectivităţii existente, planificarea construirii unor noi legături între sistemele de conducte naţionale şi continuarea armonizării cadrului legislativ.


� Octavian Manea, România şi securitatea energetică, în „Sfera politicii” nr. 126-127, 2007, pag. 117.


� Rezerve de gaze naturale: 47.57 trilioane metri cubi (1 ianuarie 2006); rezerve de petrol: 60 miliarde barili (1 ianuarie 2006); producţie de petrol: 9.87 milioane barili/zi (2007) - https://www.cia.gov/library/publications/the-world-factbook/geos/rs.html.


� Thomas L. Friedman, The Really Cold War, în “The New York Times”, 25 October 2006, www.inosmi.ru.


� http://www.stratfor.com/frontpage


� Cele nouă etape ale escaladării conflictelor, după Friedrich Glasl:


1. Înăsprire: Punctele de vedere se calcifică şi se izbesc unele de celelalte. Conştientizarea tensiunilor viitoare duce la încrâncenare. Cu toate acestea, mai există încă convingerea că tensiunile pot fi rezolvate la masa discuţiilor. Nu s-au format încă părţi sau tabere rigide.


2. Dezbatere: Are loc o polarizare a gândurilor, sentimentelor şi voinţei. Apare gândirea pe criterii "alb-negru" şi atitudinea de "superioritate-inferioritate".


3. Acţiuni: Credinţa că “nu mai ajută nici un fel de discuţii” creşte în importanţă, urmărindu-se o strategie a faptelor deja făcute. Empatia cu “celălalt” se pierde, creşte pericolul interpretărilor greşite.


4. Images/Coaliţii: “Bursa zvonurilor” este în fierbere, se construiesc stereotipuri şi clişee. Părţile se manevrează reciproc în roluri negative şi se combat. Are loc campania de strângere a susţinătorilor.


5. Pierderea bunului renume: Se ajunge la atacuri publice şi directe (interzise), care vizează pierderea bunului renume de către adversar.


6. Strategii de ameninţare: Ameninţările reciproce iau amploare. Se dau ultimatumuri, ceea ce amplifică procesul de escaladare a conflictului.


7. Distrugeri limitate: Adversarul nu mai este văzut ca entitate umană. Se face apel la unele acţiuni de distrugere limitată, ca răspuns "potrivit". Inversarea valorilor: stricăciunile relativ mici sunt considerate deja a fi câştiguri.


8. Disipare: Distrugerea sistemului inamic constituie scopul principal.


9. Distrugere totală: Se ajunge la o confruntare totală, fără cale de întoarcere. Distrugerea adversarului cu preţul autodistrugerii este şi ea luată în considerare. 


GLASL, F. (1999): Konfliktmanagement: ein Handbuch für Führungskräfte, Beraterinnen und Berater. – 6.ergänzte Aufl. – Bern: Huber


� În prezent OMV deţine 100% din acţiunile CEGH, platforma de distribuţie a gazelor naturale complementară depozitului de gaze naturale de la Baumgarten, iar compania a fost de curând transformată în societate pe acţiuni.


� Centrex Europe Energy & Gas este o companie activă pe piaţa gazelor naturale din Europa Centrală şi Rusia.


� https://www.gashub.at/pr_downloads/20081105_IN_OMV_engl.pdf


� http://www.nabucco-pipeline.com


� Anexa 1 descrie etapele escaladării conflictului între compania rusească de stat Gazprom şi Ucraina. 


� În anexa 2 este prezentată, pe scurt, evoluţia situaţiei politice a Ucrainei din ultimii ani în raport cu NATO. 


� Aproximativ 80 % din gazele ruseşti exportate către statele din vestul Europei tranzitează teritoriul Ucrainei.


� În ciuda asigurărilor pe care Ucraina le-a dat în legătură cu efectele inexistente pe plan internaţional în disputa cu Rusia, multe dintre statele europene au înregistrat importante scăderi în alimentarea cu gaze naturale, astfel: Austria – cu 33%, Croaţia – cu 33%, Franţa - între 25–30%, Germania – procent nespecificat; Ungaria – 40%; Italia 24% - 6% din totalul importurilor; Polonia – 14%; România – 20%; Slovacia – 33%; Slovenia – 33% (40% din media anuală); Marea Britanie – procent nespecificat. Ca urmare a acestei stări de fapt, Gazprom a anunţat că va suplimenta cantitatea de gaz furnizată Europei. (http://news.bbc.co.uk/1/hi/world/europe/4574630.stm) 


� COM(2006)105 final of 08.03.2006; Presidency Conclusions of 23/24 March 2006. 7775/1/06 REV1 of 18.05.2006, Green Paper on Energy Efficiency, “Doing More with Less”, COM (2005) 265 final of 22.06 2005. (Commission Staff Working Document (SEC(2006)693 of 29.05.2006)).


� În prezent, există trei mari proiecte energetice europene în care este implicată şi România: Nabucco, Constanţa – Trieste şi cablul submarin de transport de energie electrică între România şi Turcia.


�http://www.nabucco-pipeline.com/press-public-news/presentations-amp-related-documents /index.html


� OMV Gas & Power GmbH (OGI), sucursală 100% a OMV Aktiengesellschaft (S.A.), a Societăţii Holding a concernului integrat de petrol şi gaze naturale. OMV AG se află cu 50,9% din acţiuni în proprietate privată, 31,5% sunt deţinute de OIAG (Osterreichische Industrieholding AG) şi 17,6% de IPIC (International Petroleum Investment Company). Activităţile de bază OMV Aktiengesellschaft cuprind explorarea şi producţia, rafinarea şi valorificarea de petrol şi gaze naturale. Într-o primă etapă de desprindere OMV AG a cedat activităţile referitoare la gaze naturale în anul 2001 către OMV Gas GmbH (OGG). În anul 2006 OMV Gas a transpus în practică o nouă structură organizatorică: OGI s-a înfiinţat ca societate Holding pentru toate activităţile referitoare la gazele naturale în interiorul lui OMV. Sub această titulatură sunt integrate societăţi-surori specializate în vânzarea şi valorificarea gazului natural (EconGas GmbH), precum şi în transportul prin conducte la distanţă şi înmagazinarea gazului (OGG). Nabucco Gas Pipeline International GmbH este în proporţie de 20% sucursală a OGI.


� BOTAS Petroleum Pipeline Corporation (BOTAS) este cea mai importantă societate de transport turcească, activă în domeniul transportului de petrol şi gaze naturale prin intermediul conductelor, precum şi în domeniul afacerilor. Denumit în continuare BOTAS, Ankara/Turcia. 


� MOL Hungarian Oil and Gas Company (MOL Plc.), concern integrat de petrol şi gaze naturale cu sediul în Ungaria, ale cărui acţiuni sunt deţinute în totalitate de investitori institutionalizaţi interni şi internaţionali. Societatea de transport la distanţă a gazului natural MOL Natural Gas Transmission Plc. se află 100% în proprietatea lui MOL Plc. Denumit în continuare MOL, Budapesta/Ungaria. 


� S.N.T.G.N. TRANSGAZ - S.A. este societatea naţională de transport la distanţă a gazului natural în Romania şi are ca acţionar majoritar statul român (71,01%). Denumit în continuare TRANSGAZ. - http://www.transgaz.ro/actionariat.php


� Bulgargaz-Holding EAD, cu sediul în Sofia, este o societate aflată în proprietatea exclusivă a statului, constituită din sucursala Bulgargaz EAD (distribuitor public de gaz natural) şi Bulgartransgaz EAD (transportul prin conducte la distanţă, tranzit şi înmagazinare de gaz natural). Denumit în continuare BULGARGAZ.


� Sucursală 100% a RWE AG. Iniţial a fost parte în proiect compania RWE Gas Midstream GmbH. Din data de 1 aprilie 2008 a fuzionat cu RWE Trading GmbH, devenind RWE Supply and Trading GmbH care, în calitate de succesoare universală a preluat toate contractele încheiate de cele două companii care au fuzionat. 


� www.omv.com 


� Heads of Terms of Standard Transportation Agreement (HoT).


� De multe ori, geopolitica este pusă într-o relaţie strânsă cu geoeconomia, aceasta din urmă fiind înţeleasă ca ştiinţa care se ocupă cu studiul dinamicii strategiei şi tacticii economice a unui stat în arena internaţională. Un exemplu de astfel de ţară, în cazul căruia geopolitica şi geoeconomia sunt strâns legate între ele, este Azerbaidjan, a cărui atrac�ti�vitate din punct de vedere energetic a crescut foarte mult după ce rezervele sale de gaze naturale au fost evaluate la circa 1,5 trilioane de mc, în con�diţiile în care consumul intern nu depă�şeşte 14 mld. mc gaz/an. Acesta este principalul motiv pentru care oficialii de la Baku încearcă să obţină un profit cât mai mare din exportul de gaz. Poten�ţialul câştig pe care l-ar putea obţine din vânzarea de gaz determină politica Azerbaidjanului faţă de Uniu�nea Europeană şi Statele Unite, inten�ţiile acestui stat de a se alătura proiectului privind construirea conduc�tei Nabucco fiind o dovadă în acest sens. 


Elita politică azeră sprijină, cel puţin la nivel declarativ, iniţiativele UE şi SUA privind livrările de gaze naturale către Europa prin intermediul unor rute alternative, care să ocolească Rusia.


În noiembrie 2006, aflat într-o vizită la Bruxelles, preşedintele azer Ilham Ali�ev a semnat un memorandum pri�vind parteneriatul strategic în dome�niul energiei între Azerbaidjan şi Uniu�nea Europeană. Dorind să con�vingă autorităţile europene că Azer�baidjanul are intenţii serioase în această pri�vinţă, în ianuarie 2008, li�derul de la Baku a făcut cunoscut faptul că, în 2007, ţara sa a început livrările de gaz către Turcia şi Grecia. În plus, el a comunicat că Azerbaidjanul deja s-a alăturat proiectului privind construirea conductei Nabucco, prin intermediul căreia intenţionează să livreze gaz statelor UE. Auto�rită�ţile de la Baku nu au făcut cunos�cut preţul sub care Azerbaidjanul intenţionează să livreze gazul către Euro�pa. Potrivit experţilor, dacă se ia în considerare un preţ de 400 dolari pentru 1000/mc, atunci Azerbaidjanul poate considera că va face o afacere extrem de pro�fitabilă (în condiţiile în care, în 2007, pre�ţul de vânzare al gazului către Tur�cia a fost de 120 de dolari/mc, iar pentru Grecia a variat între 63 şi 120 dolari/mc). Din acest punct de vedere, este foarte clar că piaţa europeană este foarte importantă pentru Azer�bai�djan.


Dacă, la nivel declarativ, Azerbai�d�janul este decis să participe la proiectul Nabucco, în practică situaţia nu este atât de simplă deoa�rece, potrivit conducerii Minis�te�rului Industriei şi Energiei din Azer�bai�djan, există o serie de probleme care îşi aşteaptă rezolvarea. În primul rând, problema inexistenţei unor acorduri între statele care vor furniza gazul pen�tru conducta Nabucco. A doua pro�ble�mă este legată de stabilirea cotelor de participaţie la proiect pentru fiecare ţară, de aspectele tehnice privind cons�truirea conductei, precum şi de resur�se�le financiare ce urmează a fi alocate proiectului. Ultima problemă vizează susţinerea politică – din partea lide�ri�lor statelor implicate în proiect – pen�tru construirea conductei. În plus, cele şase com�pa�nii iniţiatoare ale proiectului Nabucco nu au încă certitudini privind implicarea în proiect a Companiei Petroliere de Stat a Republicii Azerbaidjan, adică a unuia dintre principalii furnizori de gaz. În pofida acestor incertitudini, mi�nistrul Industriei şi Energiei din Azerbaidjan, N. Aliev, consideră că ţara sa va fi principalul furnizor de gaz în cadrul proiectului Nabucco, ca argument în sprijinul afirmaţiei sale fiind faptul că între Turcia şi Azer�bai�djan există deja o conductă (conducta Caucazul de Sud, cu o lungime de 690 km şi cu un potenţial de 20 mld mc gaz/an). Directorul general al com�pa�ni�ei care reprezintă iniţiatoarea proiec�tului Nabucco Gas Pipeline Inter�national GmbH, Reinhardt Mitschek, a susţinut că există toate şansele ca Azerbaidjanul să fie prima ţară care va exporta gaz prin intermediul conductei Nabucco.


Potrivit informaţiilor oferite de Ministerul Industriei şi Energiei din Azerbaidjan, pentru anul 2013, previziunile pri�vind volumul gazului extras indică o cifră cuprinsă între 18 şi 19 mld. mc. Din această cantitate, circa 8 mld. mc sunt extrase de către Compania Petro�lieră de Stat a Republicii Azerbaidjan din propriile zone de exploatare, apro�ximativ 8,6 mld. mc provin din zona Shah-Deniz (colaborare azerbaidjano-turco-gru�zi�nă), iar 1,4-2,4 mld. mc din zona Azeri-Cigar-Günesli. Din cele 8,6 mld. mc extra�se din zona Shah-Deniz, Turcia şi Grecia trebuie să primească, potrivit acordurilor, 6,6 şi, respectiv, 0,3-0,8 mld. mc. Atfel, Azerbaidjanului îi vor mai rămâne 12 mld. mc, adică atât cât este necesar pentru asigurarea ne�cesarului intern. În aceste condiţii, gazul din Azerbaidjan, care urmează să fie livrat UE prin intermediul conductei Nabucco, va fi vândut deja Turciei şi reexportat de către aceasta. (Laurenţiu Constantiniu, Proiectul Nabucco şi necunoscutele sale, în „Cadran Politic” nr. 55/2008)


� „World peace cannot be safeguarded without the making of creative efforts proportionate to the dangers which threaten it…” – Robert Schuman, 1950, Declaraţia privind înfiinţarea Comunităţii Cărbunelui şi Oţelului. 


� Monitorul Oficial al României, Partea I, Nr. 781/19.11.2007.


�  “INTELLIGENCE” nr. 14 –  revistă editată de Serviciul Român de Informaţii, decembrie 2008.


� Potrivit contractului încheiat la data de 21 iunie 2002, între compania de stat Gazprom şi compania de stat Naftogaz Ukrainy, presupus a avea efecte până în anul 2013, plata transferului gazelor naturale ruseşti prin gazoductele ucrainene era prevăzută a se face în sistem barter. Astfel, 15% din gazele pompate prin gazoductele ucrainene reveneau Ucrainei.


� “Kommersant daily”, 29.03.2005


� Ukrgazenergo este un joint-venture între Naftogaz Ukrainy şi RosUkrEnergo (RUE).


� � HYPERLINK "http://en.wikipedia.org/wiki/Russia-Ukraine_gas_dispute#cite_note-62" ��http://en.wikipedia.org/wiki/Russia-Ukraine_gas_dispute#cite_note-62�


� � HYPERLINK "http://www.nato.int/docu/review/2007/issue2/romanian/art2.html" ��http://www.nato.int/docu/review/2007/issue2/romanian/art2.html� - Revista NATO – 2007 – NATO şi Ucraina: La răscruce de drumuri - Analiză de prof. Grigoriy M. Perepelytsia, directorul Institutului de Cercetări în Domeniul Politicii Externe din cadrul Ministerului ucrainean al Afacerilor Externe. 


� Sursa: Agenţia Internaţională a Energiei, (AIE)

